钦定古今图书集成/明伦汇编/闺媛典/第119卷 > 楚昭贞姜
## 钦定古今图书集成/明伦汇编/闺媛典/第119卷 > 楚昭贞姜

按刘向《列女传》：贞姜者，齐侯之女，楚昭王之夫人也。
王出游，留夫人渐台之上而去。王闻江水大至，使使
者迎夫人，忘持其符。使者至，请夫人出。夫人曰：“王与
宫人约令，召宫人必以符。今使者不持符，妾不敢从
使者行。”使者曰：“今水方大至，还而取符，则恐后矣。”夫
人曰：“妾闻之，贞女之义不犯约，勇者不畏死，守一节
而已。妾知从使者必生，留必死，然弃约越义而求生，
不若留而死耳。”于是使者取符，则水大至，台崩，夫人
流而死。王曰：“嗟夫！守义死节，不为苟生，处约持信，以
成其贞。”乃号之曰贞姜。君子谓贞姜有妇节。《诗》云：“淑
人君子，其仪不忒。”此之谓也。